ኢትዮጵያ ኢንቨስትመንትን በመሳብ ባስመዘገበችው የላቀ ውጤት ዓለም አቀፋዊ ተሸላሚ ሆነች
ኢትዮጵያ ከዘላቂ የልማት ግቦች ጋር የተጣጣመ ኢንቨስትመንትን በመሳብ ባስመዘገበችው የላቀ ውጤት የ2017 የተባበሩት መንግስታት ተሸላሚ ሆነች።የኢትዮጵያ ኢንቨስትመንት ኮሚሽን ለዋልታ በላከው ጋዜጣዊ መግለጫ ላይ እንደተመለከተው የተባበሩት መንግስታት በየዓመቱ ከዘላቂ የልማት ግቦች ጋር የተጣጣመ ኢንቨስትመንትን በመሳብ አመርቂ ውጤት ላስመዘገቡ ሃገራት የሚሸልመውን ሽልማት ኢትዮጵያ በ2017 ባስመዘገበችው የላቀ አፈፃፅም አለማቀፍ ተሸላሚ ሆናለች።በተባበሩት መንግስታት ድርጅት የንግድና ልማት ኮንፈረንስ (UNCTAD) ህዳር 10፣ 2010 ዓ.ም በስውዜርላንድ ጄኔቫ ከተማ ባደረገው የኢንቨስትመንትና ልማት ኮሚሽን ስብሰባ ላይ የአመቱ ምርጥ ፈፃሚዎችን ይፋ አድርጓል። የኢትዮጵያ ኢንቨስትመንት ኮሚሽን፣ የሞሪሽየስ የኢንቨስትመንት ቦርድ ፤ እና የስፔኑ ኮፋይደስ የ2017 ተሸላሚ ሆነዋል፡፡በኢትዮጵያ ኢንቨስትመንት ኮሚሽን ኮሚሽነር አቶ ፍፁም አረጋ የተመራ የልዑካን ቡድን የኢትዩጵያ በሲውዘርላንድ ባለሙሉ ስልጣን አምባሳደር እና በጄኔቫ የተ.መ.ድ. እና ሌሎች አለምአቀፍ ተቋማት ቋሚ መልዕክተኛ ክቡር አምባሳደር ነጋሽ ክብረት በተገኙበት ሽልማቱን በጄኔቫ ከተማ በተደረገ ደማቅ የሽልማት ስነስርዓት ተቀብሏል።በሽልማት ስነስርዓቱ ወቅት የተባበሩት መንግስታት ድርጅት የንግድና ልማት ኮንፈረንስ (UNCTAD) የኢንቨስትመንት  ዳይሬክተር እንደተናገሩት የኢትዮጵያ ኢንቨስትመንት ኮሚሽንን ለሽልማቱ ካበቁት መለኪያዎች መካከል መንግስት ጥራት ያለው ኢንቨስትመንት በተቀናጀና በተሳለጠ መልኩ በመሳብና ድጋፍ በመስጠት ባከናወናቸው ስራዎችና በዚህም ለዘላቂ የልማት ግቦች መሳካት ቀጥተኛ አስተዋፅዖ የሚያበረክቱ የኢንቨስትመንት ፕሮጀክቶች እንቅስቃሴዎችን በተሳካ ሁኔታ ማከናወን መቻሉን ጠቅሷል።በተለይም ሃገሪቱ የነደፈችውን የአረንጓዴ የኢንዱስትሪ የልማት ስትራቴጂ እንደ ሐዋሳ ኢንዱስትሪ ፓርክ ከብክልት ነፃ ተደርገው በተገነቡ የኢንዱስትሪ ፓርኮች የተመረጡ ኢንቨስተሮችን መሳብ መቻሉና ለሌሎችም መሰል ሃገራት ምሳሌ መሆን የሚያስችል ስራ መሰራቱ ለሽልማት እንዳበቃው ተጠቅሷል።በተመሳሳይም የኢትዮጵያ መንግስት ከፍተኛ የስራ ዕድል ለመፍጠር የሚያስችሉ ስራዎችን በመስራት፣ ሴቶችንና ወጣቶችን ተጠቃሚ በማድረግ፣ የማህበራዊና አካባቢ ተፅእኖዎች ተኩረት ሰጥቶ በመስራቱና፣ ጥራት ያለው ከፍተኛ የውጭ ኢንቨስትመንት ለመሳብ የሚያስችሉ የፖሊሲ ማሻሻያዎችና አሰራሮችን  በማከናወን ተጠቃሽ ስራ መስራቱ ተመላክቷል።በቅርቡም የዓለም ባንክ ውጤታማ የፓሊሲና የአሰራር ማሻሻያዎችን በመተግበር ኢንቨስትመንትን በመሳብ ሃገሪቱ በዓመቱ ባስመዘገበችው አመርቂ ውጤት የኮከብ ፈፃሚ ደረጃ (2017 Star Reformer Award) ለኢትዮጵያ መንግስት  እንደተበረከተለት የሚታወስ ነው ። ይህም ሃገሪቱ እ.ኤ.አ በ2025 በአፍሪካ የማምረቻ ኢንዱስትሪ ቀዳሚ ማዕከል ለመሆን ያነገበችውን ራዕይ ለማሳካት በትክክለኛ መስመር ላይ መሆኗን ተጨማሪ ማሳያ ነው፡፡